CELEX: 52017PC0543
Language: mt
Date: 2017-09-25
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni 2012/232/UE li tawtorizza lir-Rumanija biex tapplika miżuri ta' deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 25.9.2017
            COM(2017) 543 final
            2017/0233(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni 2012/232/UE li tawtorizza lir-Rumanija biex tapplika miżuri ta' deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud
                  1
                (minn issa ’l quddiem “id-Direttiva tal-VAT”), il-Kunsill, li jaġixxi b'mod unanimu fuq proposta tal-Kummissjoni, jista’ jawtorizza kwalunkwe Stat Membru biex japplika miżuri speċjali li jidderogaw mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta' evażjoni jew ta' evitar tat-taxxa.
            
            
               B’ittra rreġistrata lill-Kummissjoni fil-5 ta’ April 2017, ir-Rumanija talbet għal estensjoni tad-deroga mill-Artikolu 168 tad-Direttiva tal-VAT biex tkun tista’ tkompli tirrestrinġi d-dritt li jitnaqqas il-VAT fuq ix-xiri mħallsa fuq in-nefqa marbuta ma’ vetturi bil-magna. B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tar-Rumanija, permezz tal-ittra datata t-28 ta’ Ġunju 2017. Permezz tal-ittra datata d-29 ta' Ġunju 2017, il-Kummissjoni nnotifikat lir-Rumanija li kellha l-informazzjoni kollha li kkunsidrat meħtieġa biex tevalwa t-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Artikolu 168 tad-Direttiva tal-VAT jipprevedi li persuna taxxabbli hija intitolata li tnaqqas il-VAT imposta fuq ix-xiri li jsir għall-fini ta’ tranżazzjonijiet taxxabbli. L-Artikolu 26(1)(a) tal-istess Direttiva jeħtieġ li l-użu ta’ merkanzija li tifforma parti mill-assi ta’ negozju għall-użu privat, ikun provvista ta’ servizzi li jitqiesu jekk il-VAT fuq il-merkanzija kienet eliġibbli għal tnaqqis. Din is-sistema tħalli lok għall-irkupru tal-VAT li tkun tnaqqset fil-bidu b’rabta mal-użu privat. 
            
            
               Fil-każ ta' karozzi tal-passiġġieri, huwa diffiċli li din is-sistema tiġi applikata, b’mod partikolari minħabba li huwa diffiċli li ssir distinzjoni ċara bejn l-użu privat u dak tan-negozju. Meta jinżamm ir-reġistri, iż-żamma u l-verifika tagħhom iżidu piż ulterjuri fuq in-negozju kif ukoll fuq l-amministrazzjoni. 
            
            
               Abbażi tad-Deċiżjoni ta' Implimentazzjoni tal-Kunsill 2012/232/UE
                  2
               , ir-Rumanija attwalment hija awtorizzata tirrestrinġi d-dritt ta’ tnaqqis tal-VAT għal 50 % fir-rigward tax-xiri, l-akkwist intra-Komunitarju, l-importazzjoni, il-kiri jew il-lokazzjoni ta' vetturi tat-triq bil-magna kif ukoll in-nefqa marbuta magħhom. Ċerti kategoriji ta’ vetturi ġew esklużi speċifikament minn din ir-restrizzjoni, bħal pereżempju vetturi li jintużaw b'mod esklużiv għal servizzi ta’ emerġenza, ta' sigurtà jew ta' kurriera, vetturi li jintużaw mill-aġenti u bħala taksis, vetturi li jintużaw għat-tagħlim minn skejjel tas-sewqan, vetturi li jintużaw għall-kiri jew għal-lokazzjoni jew vetturi li jintużaw bħala komoditajiet għal finijiet kummerċjali. Fl-istess ħin, ma jkunx meħtieġ aktar li n-negozji jiddikjaraw it-taxxa fuq l-użu privat. Il-perjodu ta’ validità ta’ din id-Deċiżjoni kien estiż sal-31 ta’ Diċembru 2017 bid-Deċiżjoni ta' Implimentazzjoni tal-Kunsill (UE) 2015/156
                  3
               . 
            
            
               Ir-Rumanija talbet biex l-awtorizzazzjoni tiġi estiża biex tillimita t-tnaqqis tal-bidu għal persentaġġ stabbilit u b’hekk ma jkunx meħtieġ aktar li n-negozji jiddikjaraw it-taxxa fuq l-użu privat. Ir-Rumanija infurmat lill-Kummissjoni li r-raġunijiet għall-estensjoni tal-miżura huma fil-parti l-kbira l-istess kif deskritt fit-talba tal-bidu. Skont l-Artikolu 4(2) tad-Deċiżjoni ta' Implimentazzjoni tal-Kunsill 2012/232/UE, ir-Rumanija ppreżentat rapport dwar il-limitu ta’ tnaqqis applikat mir-Rumanija. Ir-Rumanija tiddikjara li l-miżura ssodisfat ir-rwol tagħha u li jekk il-miżura ma tiġix estiża, l-evażjoni tat-taxxa rreġistrata f’dan iil-qasam qabel l-introduzzjoni tal-miżura x’aktarx li terġa’ titfaċċa. Mit-tagħrif li ġie ppreżentat mir-Rumanija, jidher ukoll li l-limitazzjoni ta’ 50 % għadha tikkorrispondi għaċ-ċirkostanzi reali u li għalhekk jenħtieġ li dan il-limitu jibqa’ jiġi kkunsidrat bħala xieraq. 
            
            
               Jenħtieġ li d-deroga tkun limitata fiż-żmien sal-31 ta' Diċembru 2020, bil-għan li jkun jista' jiġi vvalutat jekk ir-restrizzjoni ta' 50 % għadhiex tirrifletti b'mod korrett it-tqassim globali bejn l-użu kummerċjali u dak privat. Jenħtieġ li kull talba ta' estensjoni tkun akkumpanjata minn rapport li jinkludi rieżami tal-persentaġġ applikat u jenħtieġ li jintbagħat lill-Kummissjoni flimkien ma’ dik it-talba sal-31 ta' Marzu 2020. 
            
            
               •Konsistenza mad-dispożizzjonijiet eżistenti ta' politika fil-qasam ta' politika
            
            
               Derogi simili b’rabta mad-dritt ta’ tnaqqis ingħataw lil Stati Membri oħra. 
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, dan jawtorizza lill-Istati Membri jkomplu japplikaw l-esklużjonijiet li kienu fis-seħħ fl-1 ta' Jannar 1979. Għaldaqstant, hemm għadd ta' dispożizzjonijiet ta’ waqfien totali (stand still) li jirrestrinġu d-dritt ta’ tnaqqis tal-VAT b’rabta mal-karozzi tal-passiġġieri. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva tal-VAT. 
            
            
               •Sussidjarjetà (għal kompetenza mhux esklużiva) 
            
            
               Meta wieħed iqis id-dispożizzjoni tad-Direttiva tal-VAT li fuqha hija bbażata l-proposta, il-proposta tidħol fil-kompetenza esklużiva tal-Unjoni. Għalhekk, il-prinċipju tas-sussidjarjetà ma japplikax. 
            
            
               •Proporzjonalità
            
         
         
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               
                  Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri l-prevenzjoni ta' ċerti forom ta' evażjoni jew ta' evitar tat-taxxa. B’mod partikolari, meta jitqies il-potenzjal li n-negozji ma jiddikjarawx għalkollox l-obbligazzjoni tagħhom u l-verifiki skabrużi tad-dejta dwar il-kilometraġġ għall-awtoritajiet tat-taxxa, ir-restrizzjoni ta’ 50 % tissimplifika l-ġbir tal-VAT f’settur speċifiku.
               
            
            
               •Għażla tal-istrument
            
            
               
                  Strument propost: Id-Deċiżjoni ta' Implimentazzjoni tal-Kunsill.
               
               
                  Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b'mod unanimu fuq proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq billi tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba tar-Rumanija u tikkonċerna biss lil dan l-Istat Membru. 
               
            
            
               •Ġbir u użu tal-għarfien espert
            
            
               
                  Ma kienx hemm bżonn ta’ għarfien espert estern. 
               
            
            
               •Valutazzjoni tal-impatt
            
            
               
                  Il-proposta tfasslet biex tiġġieled l-evażjoni tal-VAT u biex tissimplifika l-proċedura ta’ impożizzjoni tat-taxxa, u għaldaqstant għandha impatt pożittiv potenzjali fuq in-negozji kif ukoll fuq l-amministrazzjonijiet. Ir-Rumanija identifikat li din is-soluzzjoni hija miżura adattata u hija kompatibbli ma’ derogi oħrajn tal-imgħoddi u tal-preżent.
               
            
            
               4.IMPLIKAZZJONIJIET GĦALL-BAĠIT
            
            
               
                  Il-proposta mhi se jkollha l-ebda implikazzjoni negattiva għall-baġit tal-UE.
               
            
            
               5.ELEMENTI OĦRAJN
            
            
               
                  Il-proposta tinkludi klawżola ta’ estinzjoni; terminu preskrittiv awtomatiku li huwa stabbilit għall-31 ta’ Diċembru 2020.
               
               
                  F’każ li r-Rumanija tikkunsidra estensjoni oħra tal-miżura ta’ deroga lil hinn mill-2020, jenħtieġ li jintbagħat rapport lill-Kummissjoni li jinkludi rieżami tal-limitu tal-persentaġġ flimkien mat-talba għal estensjoni sa mhux aktar tard mill-31 ta’ Marzu 2020.
               
            
            
               2017/0233 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
         
         
            
               li temenda d-Deċiżjoni ta' Implimentazzjoni 2012/232/UE li tawtorizza lir-Rumanija biex tapplika miżuri ta' deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  4
               , u b’mod partikolari l-Artikolu 395 tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 168 tad-Direttiva 2006/112/KE jistabbilixxi d-dritt ta' persuna taxxabbli għal tnaqqis tat-taxxa fuq il-valur miżjud (VAT) imposta fuq il-provvisti ta' merkanzija u ta’ servizzi li tkun irċeviet għall-finijiet tat-tranżazzjonijiet taxxabbli tagħha. L-Artikolu 26(1)(a) ta’ dik id-Direttiva fih rekwiżit li l-VAT tiġi ddikjarata meta xi assi ta’ negozju jintuża għall-użu privat tal-persuna taxxabbli jew tal-impjegati tagħha jew, b’mod aktar ġenerali, għal skopijiet oħrajn mhux relatati man-negozju tagħha.
            
            
               (2)Id-Deċiżjoni ta’ Implimentazzjoni tal-Kunsill 2012/232/UE
                  5
                awtorizzat lir-Rumanija, sal-31 ta’ Diċembru 2014, biex tapplika miżuri ta' deroga skont l-Artikolu 395(1) tad-Direttiva 2006/112/KE sabiex timplimenta miżura li tillimita d-dritt ta’ tnaqqis tal-VAT għal 50 % fuq ix-xiri, l-akkwist intra-Komunitarju, l-importazzjoni, il-kiri jew il-lokazzjoni ta’ vetturi bil-magna, kif ukoll il-VAT fuq in-nefqa marbuta ma' vetturi ta' dan it-tip, inkluż il-fjuwil, meta l-vetturi ma jintużawx esklużivament għal skopijiet kummerċjali. Il-perjodu ta’ validità tad-Deċiżjoni ta’ Implimentazzjoni tal-Kunsill 2012/232/UE kienet estiża sal-31 ta’ Diċembru 2017 bid-Deċiżjoni ta' Implimentazzjoni tal-Kunsill (UE) 2015/156
                  6
               . 
            
            
               (3)Permezz ta’ ittra rreġistrata mal-Kummissjoni fil-5 ta’ April 2017, ir-Rumanija talbet awtorizzazzjoni biex tkompli tapplika miżura ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE sabiex tirrestrinġi d-dritt ta’ tnaqqis b’rabta man-nefqa fuq ċerti vetturi tat-triq bil-magna li ma jintużawx biss għal skopijiet kummerċjali. 
            
            
               (4)B’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba tar-Rumanija permezz ta’ ittra datata t-28 ta’ Ġunju 2017. Permezz ta’ ittra datata d-29 ta' Ġunju 2017, il-Kummissjoni nnotifikat lir-Rumanija li kellha l-informazzjoni kollha li kkunsidrat meħtieġa biex tevalwa t-talba.
            
            
               (5)B’konformità mal-Artikolu 4(2) tad-Deċiżjoni ta’ Implimentazzjoni tal-Kunsill 2012/232/UE, ir-Rumanija, flimkien mat-talba għal estensjoni, bagħtet rapport lill-Kummissjoni dwar l-applikazzjoni ta' dik id-Deċiżjoni ta’ Implimentazzjoni tal-Kunsill. Abbażi ta’ informazzjoni disponibbli attwalment, ir-Rumanija tiddikjara li l-limitu ta’ 50 % għadu ġustifikabbli u jibqa' xieraq. 
            
            
               (6)Jenħtieġ li l-estensjoni ta’ dawn il-miżuri ta’ deroga jkollha limitu taż-żmien biex tkun tista’ ssir evalwazzjoni tal-effettività tagħhom u tal-persentaġġ xieraq. Għalhekk, jenħtieġ li r-Rumanija tkun awtorizzata tkompli tapplika l-miżuri għal perjodu limitat, sal-31 ta’ Diċembru 2020.
            
            
               (7)Meta r-Rumanija tikkunsidra li estensjoni tal-awtorizzazzjoni lil hinn mill-2020 hija neċessarja, jenħtieġ li tibgħat rapport lill-Kummissjoni li jinkludi rieżami tal-limitu tal-persentaġġ applikat flimkien mat-talba għal estensjoni, sal-31 ta' Marzu 2020.
            
            
               (8)Id-deroga se jkollha effett negliġibbli biss fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett avvers fuq ir-riżorsi proprji tal-Unjoni li ġejjin mill-VAT.
            
            
               (9)Għaldaqstant, jenħtieġ li d-Deċiżjoni ta' Implimentazzjoni tal-Kunsill 2012/232/UE tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Artikolu 4 tad-Deċiżjoni ta’ Implimentazzjoni tal-Kunsill 2012/232/UE jinbidel b’dan li ġej:
            
            
               “Artikolu 4
            
            
               1.1. Din id-Deċiżjoni għandha tiskadi fid-data tad-dħul fis-seħħ tar-regoli tal-Unjoni li jiddeterminaw in-nefqa marbuta mal-vetturi tat-triq bil-magna li ma tikkwalifikax għal tnaqqis sħiħ tal-VAT, jew fil-31 ta’ Diċembru 2020, skont liema data tiġi l-ewwel.
            
         
         
            
               2.2. Kull talba għall-estensjoni tal-miżuri previsti f’din id-Deċiżjoni għandha tintbagħat lill-Kummissjoni sal-31 ta’ Marzu 2020. 
            
            
               Talba bħal din għandha tiġi akkumpanjata minn rapport li jkun jinkludi rieżami tar-restrizzjoni tal-persentaġġ applikat fuq id-dritt ta’ tnaqqis tal-VAT abbażi ta’ din id-Deċiżjoni.”
            
            
               Artikolu 2
            
            
               Din id-Deċiżjoni għandha tapplika mill-1 ta' Jannar 2018. 
            
            
               Artikolu 3
            
            
               Din id-Deċiżjoni hija indirizzata lir-Rumanija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  Id-Deċiżjoni ta' Implimentazzjoni tal-Kunsill 2012/232/UE tas-26 ta' April 2012 li tawtorizza lir-Rumanija biex tapplika miżuri ta' deroga mill-Artikolu 26(1)(a) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 117, 1.5. 2012, p. 7).  
               
               
                  
                     (3)
                  Id-Deċiżjoni ta' Implimentazzjoni tal-Kunsill (UE) 2015/156 tas-27 ta' Jannar 2015 li testendi l-perjodu ta' validità tad-Deċiżjoni ta' Implimentazzjoni 2012/232/UE li tawtorizza lir-Rumanija biex tapplika miżuri ta' deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 26, 31.1.2015, p. 27).
               
               
                  
                     (4)
                  ĠU L 347, 11.12.2006, p. 1. 
               
               
                  
                     (5)
                  Id-Deċiżjoni ta' Implimentazzjoni tal-Kunsill 2012/232/UE tas-26 ta' April 2012 li tawtorizza lir-Rumanija biex tapplika miżuri ta' deroga mill-Artikolu 26(1)(a) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 117, 1.5. 2012, p. 7). 
               
               
                  
                     (6)
                  Id-Deċiżjoni ta' Implimentazzjoni tal-Kunsill (UE) 2015/156 tas-27 ta’ Jannar 2015 li testendi l-perjodu ta' validità tad-Deċiżjoni ta' Implimentazzjoni 2012/232/UE li tawtorizza lir-Rumanija biex tapplika miżuri ta' deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 26, 31.1.2015, p. 27).